钦定古今图书集成/明伦汇编/交谊典/第039卷
## 钦定古今图书集成/明伦汇编/交谊典/第039卷

| 钦定古今图书集成 明伦汇编 第三十九卷 |

| |

钦定古今图书集成明伦汇编交谊典

第三十九卷目录

拜谒部纪事一

交谊典第三十九卷

《左传·成公十六年》：郤至见楚子，免胄趋风。楚子使工
尹襄问之以弓，曰：“识见不穀而趋，无乃伤乎？”郤至见
客，免胄承命曰：“君之外臣至，从寡君之戎事，以君之
灵，间蒙甲胄，不敢拜命，敢告不宁。君命之辱，为事之
故，敢肃使者。”

襄公四年，穆叔如晋，报知武子之聘也。晋侯享之。金
奏《肆夏》之三，不拜。工歌《文王》之三，又不拜。歌《鹿鸣》之
三，三拜。韩献子使行人子员问之，曰：“子以君命，辱于
敝邑。先君之礼，藉之以乐，以辱吾子。吾子舍其大而
重拜其细，敢问何礼也？”对曰：“三《夏》，天子所以享元侯
也，使臣弗敢与闻。文王两君相见之乐也，臣不敢及。”
《鹿鸣》，君所以嘉寡君也，敢不拜嘉？《四牡》，君所以劳使
臣也，敢不重拜？《皇皇者华》，君教使臣曰：“‘必谘于周’。臣
闻之，访问于善为咨，咨亲为询，咨礼为度，咨事为诹，
咨难为谋。臣获五善，敢不重拜？”

襄公二十九年，齐高子容与宋司徒见知伯女齐相
礼。宾出，司马侯言于知伯曰：“二子皆将不免。子容专、
司徒侈，皆亡家之主也。”知伯曰：“何如？”对曰：“专则速及，
侈将以其力毙，专则人实毙之将及矣。”

《礼记檀弓》：伯高死于卫，赴于孔子。孔子曰：“吾恶乎哭？
由赐也见我，吾哭诸赐氏。”遂命子贡为之主，曰：“为尔
哭也。”来者拜之。知伯高而来者，勿拜也。

《孔丛子·杂训》篇：“子思在鲁，使以书如卫，问子”上〈孔白字子
上子思之子也〉子上北面再拜受书，伏读，然后与使者宴，遂
为复书。返，中庭北面再拜，以授使者，既受书，然后退。
使者还鲁，问子思曰：“吾子堂上南面立，授臣书，事毕
送臣。子上中庭拜，授臣书而不送，何也？”子思曰：“拜而
不送，敬也；使而送之，宾也。”

《儒服篇》：“子高游赵，平原君客有邹文季节者，与子高
相善。及将还鲁，诸故人诀既毕，文节送行三宿。临别，
文节流涕交颐，子高徒抗手而已。”〈子高孔穿之字孔箕之子伋之元孙
也〉

《韩诗外传》：“田子方之魏，魏太子从车百乘而迎之郊，
太子再拜谒。”

《孔丛子独治篇》：“子鱼名鲋甲，陈人或谓之子鲋，或称
孔甲。陈胜既立为王，其妻之父兄往焉，胜以众宾待
之，长揖不拜，无加其礼。其妻之父怒曰：‘怙乱僭号，而
傲长者，不能久矣’。不辞而去。陈王跪谢，遂不为顾。王
心惭焉，遂适博士太师之馆而言曰：‘予虽丈夫哉，然
塞于礼义，以启于姻娅，惟先生幸训诲之，使免于戾，
可乎’？”子鱼曰：“王所问者善也，敢固无辞以对乎？今以
《礼》言耶，则礼无不拜。且宗族婚媾，又与众宾异敬者
也，敬而加亲，自古以然也。”王曰：“虽已失之于前，庶欲
收之于后也。愿先生修明其事，必遵奉焉。”对曰：“昔唐
尧内亲九族，外协万邦。《礼》以婚为昆弟，妻之父母为
外舅姑，由是明之，则拜之可知。夫婚”亲之义，非宗贤
之类也，虽自己臣，莫敢不敬。昔魏信陵君尝以此质
臣之父，臣之父曰：“于诸母之昆弟，妻之诸父，则以亲
配德。年以上，虽拜之可也；幼于己者，揖之可也。”此出
于人情，而可常者也。

《史记。高祖本纪》：吕公善沛令，从之客。沛中豪桀吏闻
令有重客，皆往贺。萧何为主吏，主进，令诸大夫曰：“进
不满千钱，坐之堂下。”高祖为亭长，素易诸吏，乃绐为
谒曰：“贺钱万，不持一钱。”〈注谒谓以札书姓名若今之通刺也〉
《汉书高祖本纪》：沛公西过高阳，郦食其为里监门，曰：
“诸将过此者多，吾视沛公大度。”乃求见沛公。沛公方
踞床，使两女子洗，郦生不拜，长揖曰：“足下必欲诛无
道秦不宜踞见长者。”于是沛公起，摄衣谢之。

《史记郦生传》：“沛公至高阳传舍，使人召郦生。郦生至，
入谒。沛公方踞床，使两女子洗足而见郦生，郦生入，
则长揖不拜。”

《朱建传》：“初，沛公引兵过陈留，郦生踵军门上谒曰：‘高
阳民郦食其窃闻沛公暴露，将兵助楚讨不义，敬劳
从者，愿得望见，口画天下便事’。使者入通，沛公方洗，
问使者曰：‘何如人也’？使者对曰：‘状貌类大儒，衣儒衣，
冠侧注。沛公曰：‘为我谢之。言我方以天下为事，未暇
见儒人也’。使者出谢曰：‘沛公敬谢先生，方以天下为
事，未暇见儒人也’’。”郦生瞋目案剑，叱使者曰：“走！复入
言沛公：吾高阳酒徒也，非儒人也。”使者惧而失谒，跪

曰：“延客入。”郦生入揖沛公曰：“足下甚苦，暴衣露冠，将
兵助楚讨不义，足下何不自喜也？臣愿以事见，而曰：
‘吾方以天下为事，未暇见儒人也。夫足下欲兴天下
之大事，而成天下之大功，而以目《皮相》，恐失天下之
能士。且吾度足下之智不如吾，勇又不如吾，若欲就
天下而不相见，窃为足下失之’。”沛公谢曰：“乡者为先
生之容，今见先生之意矣。”迺延而坐之，问所以取天
下者。

《汉书张耳陈馀传》：“陈涉起蕲，至陈耳，馀上谒涉。”〈注〉“上
谒”，若今之通名。

《韩信传》：信尝过樊将军哙，哙趋拜送迎，言称臣曰：“大
王乃肯临臣。”信出门笑曰：“生乃与哙等为伍。”

《韩诗外传》：齐有隐士东郭先生梁石君，当曹相国为
齐相也，客谓匮生曰：“夫东郭先生、梁石君，世之贤也，
隐于深山，终不诎身下志以求仕者也。吾闻先生得
谒曹相国，愿先生为之先。”

《史记齐悼惠王世家》：魏勃父以善鼓琴见秦皇帝。及
魏勃少时，欲求见齐相曹参，家贫无以自通，乃常独
早夜扫齐相舍人门外。相舍人怪之，以为物而伺之，
得勃。勃曰：“愿见相君，无因故为子扫”，欲以求见。于是
舍人见勃曹参，因以为舍人。一为参御言事，参以为
贤，言之齐悼惠王。悼惠王召见，则拜为内史。

《汲黯传》：太后弟武安侯蚡为丞相中二千石，来拜谒，
蚡不为礼。黯见蚡，未尝拜，尝揖之。大将军青既益尊，
姊为皇后，然黯与抗礼。人或说黯曰：“大将军尊重益
贵，君不可以不拜。”黯曰：“夫以大将军有揖客，顾不重
耶？”

《袁盎传》：“盎告归，道逢丞相申屠嘉，下车拜谒，丞相从
车上谢盎。”

《申屠嘉传》：“嘉为人廉直，门不受私谒。”

《汉书·佞幸传》：“上令董贤私过孔光，光闻贤来，警戒衣
冠出门，待望拜谒，送迎甚谨，不敢以宾客钧敌之礼。”
《隽不疑传》：“暴胜之为直指使者，素闻不疑。贤至渤海，
遣吏请与相见，不疑盛服至门上谒。”

《翟方进传》：“方进少子义，年二十，出为南阳都尉。宛令
刘立素著名州郡，轻义年少。义行太守事，行县至宛，
丞相史在传舍，立持酒肴谒丞相史，对饮未讫，会义
亦往，外吏白都尉，方至，立语言自若。须臾，义至，内谒
径入。”〈注〉《师古》曰：“内谒犹今之通名也。”

《薛宣传》：“宣入守，左冯翊令杨湛、谢游皆贪猾不逊，持
郡短长。及宣视事，诣府谒宣，设酒饭与相对，接待甚
备。”

《何武传》：武为司隶校尉，徙京兆尹。二岁，坐举方正，所
举者召见，槃辟雅拜，有司以为诡众虚伪，武坐左迁。
《郭伋传》：伋行部到西河美稷，有童儿数百，各骑竹马，
道次迎拜。伋问儿曹何自远来，对曰：“闻使君到，喜故
来奉迎。”

《后汉书王丹传》：大司徒侯霸欲与交友，及丹被征，遣
子昱迎拜车下，丹下答之。昱曰：“‘家公欲与君结交，何
为见拜’？丹曰：‘君房有是言，丹未之许也’。”

《井丹传》：丹字大春，扶风郿人也。少受业太学，通《五经》，
善谈论，故京师为之语曰：“五经纷纶井大春。”性清高，
未尝书刺候谒人。

《马援传》：援素与公孙述同里闬，相善，以为既至当握
手欢如平生。而述盛陈陛卫，以延援入，交拜礼毕，使
出就馆。援尝有疾，梁松来候之，独拜床下，援不答。松
去后，诸子问曰：“梁公孙帝婿，贵重朝廷，公卿已下，莫
不惮之，大人奈何独不为礼？”援曰：“我乃松父友也。”
《杨政传》：政尝诣扬虚侯马武，武难见，政称疾不为起，
政入户，径升床，排武把臂责之曰：“卿蒙国恩，备位藩
辅，不思求贤以报殊宠，而骄天下英俊，此非养身之
道也。今日动者！刀入胁武。”诸子及左右皆大惊，以为
见劫。操兵满侧，政颜色自若。会阴就至，责数武，令为
交友。其刚果任情，皆如此也。

《台佟传》：刺史执贽见佟曰：“孝威居身如是，甚苦如何？”
佟曰：“佟幸保终性命，存神养和，如明使君奉宣诏书，
夕惕庶事，反不苦耶？”

《王符传》：度辽将军皇甫规，解官归安定，乡人有以货
得雁门太守者，亦去职还家，书刺谒规。规卧不迎，既
入而问：“卿前在郡食雁美乎？”有顷，又白王符在门。规
素闻符名，乃惊遽而起，衣不及带，屣履出迎，援符手
而还，与同坐，极欢。时人为之语曰：“徒见二千石，不如
一缝掖。”言书生道义之为贵也。

《周章传》：章初仕郡为功曹，时大将军窦宪免，封冠军
侯就国，章从太守行春到冠军，太守犹欲谒之，章进
谏曰：“今日公行春，岂可越仪私交。”太守不听，遂便升
车，章前拔佩刀绝马鞅，于是乃止。

《法真传》。“真为关西大儒。性恬静寡欲。不交人间事。太
守请见之。真乃幅巾诣谒。”

《张皓传》：“皓子纲，时广陵贼张婴寇乱扬徐间，纲单车之职，径造婴垒慰安之。婴初大惊，既见纲诚信，乃出
拜谒。”

《梁统传》：“统元孙冀，顺帝拜为大将军，弟不疑为河南
尹。冀大起第舍，多从倡伎，鸣钟吹管，酣讴竟路，或连
继日夜以骋娱恣。客到门不得通，皆请谢门者，门者
累千金。百官迁召，皆先到冀门笺檄谢恩，然后敢诣
尚书。辽东太守侯猛，初拜不谒，冀托以他事，腰斩之。
不疑好经书，善待客，冀疾之，不欲令与宾客交通，阴”
使人变服至门，记往来者。南郡太守马融、江夏太守
田明初除，过谒不疑，冀讽州郡以它事陷之。

华峤《后汉书》，“梁冀爱监奴秦宫，宫威权大震，二千石
皆拜谒之。”

《后汉书袁安传》：“安元孙闳父贺为彭城相。闳往省谒，
变名姓，徒行无旅。既至府门，连日吏不为通。会阿母
出，见闳惊，入白夫人，乃密呼见。”

《种拂传》：“拂拜宛令，时南阳郡吏好因休沐，游戏市里，
为百姓所患。拂出逢之，必下车公谒，以愧其心。”
《高彪传》：“彪字义方，吴郡无锡人也。家本单寒，至彪为
诸生，游太学，有雅才而讷于言，常从马融，欲访大义，
融疾不获见，乃覆刺遗融书曰：‘承服风问，从来有年，
故不待介者而谒大君子之门，冀一见龙光，以叙腹
心之愿，不图遭疾，幽闭莫启。昔周公旦父文兄武，九
命作伯，以尹华夏，犹挥沐吐餐，垂接白屋，故周道以
隆，天下归德。公今养痾傲士，故其宜也’。”融省书惭，追
还之，彪逝而不顾。

《岑晊传》：“晊字公孝，南阳棘阳人也。父豫，为南郡太守，
以贪叨诛死。晊年少未知名，往候同郡宗慈。慈方以
有道见征，宾客满门，以晊非良家子，不肯见晊留门
下数日，晚乃引入。慈与语，大奇之，遂将俱至洛阳，因
诣太学受业。晊有高才，郭林宗、朱公叔等皆为友。”
《李膺传》：“膺性简亢，无所交接。荀爽尝就谒膺，因为其
御”，既还，喜曰：“今日乃得御李君矣。”其见慕如此。
《樊英传》：英有疾，妻使婢拜问，英下床答拜。陈实怪问，
英曰：“妻者，齐也，供奉祭祀，礼无不答。”

《赵咨传》：咨拜东海相之官，道经荥阳令敦煌曹暠。咨
之，故孝廉也，迎路谒候，咨不为留。暠送至亭次，望尘
不及，谓主簿曰：“赵君名重，今过界不见，必为天下笑。”
即弃印绶，追至东海，谒咨毕，辞归家。其为时人所贵
若此。

《赵壹传》：壹举郡上计吏，到京师，司徒袁逢受计，计吏
数百人皆拜伏庭中，壹独长揖，逢望而异之，令左右
往让之曰：“下郡计吏而揖三公，何也？”对曰：“昔郦食其
长揖汉王，今揖三公，何遽怪哉！”逢则敛衽下堂，延置
上坐。既出，往造河南尹羊陟，不得见。壹以公卿中非
陟无足以托名者，乃日往到门。陟自强许通，尚卧未
起。壹迳入上堂，遂前临之，曰：“窃伏西州，承高风旧矣，
乃今方遇而忽然，奈何？命也！”因举声哭，门下皆惊，奔
入满侧。陟知其非常人，乃起，延与语，大奇之，谓曰：“子
出矣。”陟明旦大从车骑，奉谒造壹。时诸计吏多盛饰
车马帷幕，而壹独柴车草屏，露宿其傍，延陟前坐于
车下，左右莫不叹愕。陟遂与言谈，至薰夕，极欢而去。
执其手曰：“良璞不剖，必有泣血以相明者矣。”陟乃与
袁逢共称荐之，名动京师，士大夫想望其风采。及西
还，道经弘农，过候太守皇甫规，门者不即通，壹遂遁
去。门吏惧以白之。规闻壹名，大惊，乃追书谢曰：“蹉跌
不面，企德怀风，虚心委质，为日久矣。侧闻仁者愍其
区区，冀承清诲，以释遥悚。今旦外白，有一尉两计吏，
不道屈尊，门下更启，乃知已去。如印绶可投，夜岂待
旦？惟君明叡，平其夙心，宁敢慢傲，加于所天？事在悖
惑，不足具责，倘可原察，追修前好，则何福如之？谨遣
主簿奉书。”下笔气结汗流，竟《趾壹》报曰：“君学成师范，
缙绅归慕，仰高希骥，历年滋多。旋辕兼道，渴于言侍。
沐浴晨兴，昧旦守门，实望仁兄昭其悬迟。以贵下贱，
握发垂接。高可敷翫《坟》典，起发圣意；下则抗论当世，
消弭时灾。岂悟君子自生怠倦，失恂恂善诱之德，同
亡国骄惰之志。盖见机而作，不俟终日。是以夙退自
引，畏使君劳。昔人或历说而不遇，或思士而无从，皆
归之于天，不尢于物。今壹自谴而已，岂敢”有猜。仁君
忽一匹夫，于德何损？而远辱手笔，追路相寻，诚足愧
也。壹之区区，曷云“量己，其嗟可去，谢也可食，诚则顽
薄，实识其趣，但关节疢动，膝灸坏溃，请俟他日，乃奉
其情，辄诵《来贶》，永以自慰。”遂去不顾。

《东观汉记》：陈遵使匈奴，王丹曰：“子当之绝域，无以相
赠，赠子以不拜。”遂揖而别，遵甚喜。

《后汉书边让传》：“让善占射，能辞对，时宾客满堂，莫不
羡其风，府掾孔融、王朗并修刺候焉。”

《祢衡传》：“衡字正平，平原般人也。少有才辩，而气尚刚
傲，好矫时慢物。兴平中，避难荆州。建安初，来游许下，
始达颍川，乃阴怀一刺。既而无所之适，至于刺字漫
灭。”

《宋书礼志》：陈蕃为光禄勋，范滂为主事，以公仪诣蕃皆执板入阁。至坐，蕃不尊滂板，滂投板振衣而去。郭
泰责蕃曰：“以阶级言之，滂宜有敬；以类数推之，至阁
宜省。”

《三辅决录》：平陵孟他，尽以家财赂张让监奴，奴惭问
所欲，他曰：“欲得卿曹拜。”时宾客求见让者，车常数百
乘，累日不得通。他后至，诸奴迎拜，径将他车独入。众
谓他与让善，争以物赂他，他得以赂让。

《会稽典录》：“陈瑞字文象，为县卒。瑞谦恭敬让，行性谨
敬。及其居二千石九卿位，少年童竖拜者，皆正朝服
与之抗礼。若疾病不能答拜，辄拊颊以谢之。”

《襄阳耆旧传》：“庞德公，襄阳人。诸葛孔明每至公家，独
拜公于床下，公殊不令止。”

《魏志常林传》：林七岁，父党造门曰：“伯先在否？何不拜？”
林曰：“临子字父，何拜之有？”

《华歆传注》：孙策击豫章，先遣虞翻说歆。歆葛巾迎策，
策曰：“府君年德名望，远近所归。策年幼稚，宜修子弟
之礼。”便向歆拜。

《夏侯渊传注》：“子荣，字幼权，幼聪慧，经目辄识之，文帝
闻而请焉。宾客百馀人，人一奏刺，悉书其乡邑名氏，
世所谓爵里刺也。客示之，一寓目，使之遍谈，不谬一
人。”

《张镇持传》：“广平太守卢毓到官，吏白承前致版谒，毓
曰：‘张先生岂此版谒可光饰哉？但奉书致羊酒’。”
《蜀志彭𦍛传》：“刘璋髡钳𦍛为徒隶，会先主入蜀，溯流
北行，𦍛欲纳说先主，乃往见庞统，统与𦍛非故人。又
适有宾客，𦍛径上统床卧，谓统曰：‘须客罢，当与卿善
谈’。统客既罢，往就𦍛坐，𦍛又先责统食，然后共语，因
留信”宿，至于经日，统大善之。而法正宿自知𦍛，遂并
致之先主。先主亦以为奇。

《吴志孙策传》注：“道士干吉，立精舍，烧香读道书。策尝
于郡城门楼上集宾客，吉趋度门下诸将，宾客三分
之二下楼迎拜，策即令收之曰：‘妖妄惑众心，使诸将
不复顾，君臣之礼，尽委策，下楼拜之，不可不除也’。”
《朱治传》：“治每进见，权尝亲迎，执版交拜，飨宴赠赐，恩
敬特隆。”

《晋书王祥传》：“武帝为晋王，祥与荀𫖮往谒。𫖮曰：‘相王
尊重，今便当拜也’。祥曰：‘安有天子三司而辄拜人者’？”
《世说新语》：“嵇康与吕安善，每一相思，千里命驾。安后
来，值康不在，兄喜出户，延之不入，题门上作凤字而
去。喜不觉，犹以为忻，故作凤字，凡鸟也。”

《晋书李重传》：“重迁尚书吏部郎，务抑华竞，不通私谒。”
《庾衮传》：“衮尝与诸兄过邑人陈准兄弟，诸兄友之，皆
拜其母，衮独不拜。准弟徽曰：‘子不拜吾亲何’？衮曰：‘未
知所以拜也。夫拜人之亲者，将自同于人之子也。其
义至重，衮敢轻之乎？遂不拜’。”

《孙楚传》：楚参石苞骠骑军事，既负其才气，颇侮易于
苞。初至，长揖曰：“天子命我参卿军事。”

《张翰传》：翰纵任不拘会稽。贺循赴命入洛，经吴阊门，
于船中弹琴，翰初不相识，乃就循言谭，便大相钦悦，
问循，知其入洛，翰曰：“吾亦有事北京，便同载即去而
不告家人。”

《晋阳秋》：“石崇、潘岳谄事贾谧，谧母广成君出崇，岳降
车路左，望尘而拜。”

《晋书慕容廆载记》：廆幼而魁岸，美姿貌。安北将军张
华雅有知人之鉴，廆童丱时，往谒之，华甚叹异，谓曰：
“君至长，必为命世之器，匡难济时者也。”

《珍珠船》桓伊诣王遵，遵谓左右曰：“门何为通桓氏？我
闻人姓木边，便欲杀之，况诸桓乎？”

《晋书虞潭传》：“𩦎字思行，潭之兄子也。与谯国桓彝俱
为吏部郎，情好甚笃。彝遣温拜𩦎，𩦎使子荅拜彝。”
《陶侃传》：“庐江太守张夔察侃为孝廉，至洛阳，数诣张
华。华初以远人，不甚接遇。侃每往，神无忤色。华后与
语，异之。”

庾亮少有高名，以明穆皇后之兄，受顾命之重，苏峻
之祸，职亮是由。及石头平，惧侃致讨，亮用温峤谋，诣
侃拜谢。侃遽止之曰：“庾元规乃拜陶士行邪？”

《世说新语》：陶公自上流来，赴苏峻之难，令诛庾。公谓
必戮庾，可以谢峻，庾欲奔窜，则不可，欲会恐见执，进
退无计。温公劝庾诣陶曰：“卿但遥拜，必无他，我为卿
保之。”庾从温言，诣陶至便拜。陶自起止之曰：“庾元规
何缘拜？”陶士行毕，又降，就下坐，陶又自要起同坐。坐
定，庾乃引咎责躬，深相逊谢，陶不觉释然。

桓公既废海西立简文，侍中谢公见桓公拜，桓惊笑
曰：“‘安石，卿何事至尔’？谢曰：‘未有君拜于前，臣立于后’。”
《晋书习凿齿传》：“释道安俊辩有高才，自北至荆州，与
凿齿初相见，道安曰：‘弥天释道安’。凿齿曰：‘四海习凿
齿’。”当时以为佳对。

《王忱传》：“忱镇荆州，威风肃然，殊得物和。桓元时在江
陵，既其本国，且奕叶故义，常以才雄驾物，忱每裁抑
之。元尝诣忱，通人未出，乘轝直进，忱对元鞭门干，元
怒去之，忱亦不留。尝朔日见客，仗卫甚盛，元言欲猎借数百人，忱悉给之，元惮而服焉。”

《宋书刘怀慎传》，“怀慎为中领军、征虏将军，虽名位转
优，而恭恪愈至。每所之造位任不逾己者，皆束带门
外下车。其谨退类如此。”

《南史孔淳之传》：淳之少有高尚，会稽太守谢方明苦
要之，不能致，使谓曰：“苟不入吾郡，何为入吾郭？”淳之
笑曰：“潜游者不识其水，巢栖者非辨其林，飞沈所至，
何问其主。”终不肯往。

《臧焘传》：焘从子质为世子中军参军，尝诣护军赵伦
之，伦之名位已重，不相接，质愤然起曰：“大丈夫各以
老妪作门户，何至以此中相轻。”伦之惭谢，质拂衣而
去。

《刘勔传》：“勔子悛，强济有世调，善于流俗。蛮王田僮在
山中，年垂百馀岁，南谯王义宣为荆州，僮出谒，至是
又谒悛。”

《宋书沈文秀传》，白曜在城西南角楼，裸缚文秀至曜
前，执之者令拜，文秀曰：“各二国大臣，无相拜之礼。”
《南史刘勔传》，勔兄子绘出为南康相，郡人有姓赖，所
居名秽里，投刺谒绘，绘嘲之曰：“君有何秽，而居秽里？”
此人应声曰：“未审孔丘何阙，而居阙里。”

《世说补》：张思光尝诣吏部尚书何戢，误通尚书刘澄。
思光下车入门曰：“非是。”至户外，望澄又曰：“非是。”既造
席，视澄曰：“都自非是。”乃去。

《南史刘怀慰传》：“怀慰字彦泰，怀珍从子也。齐高帝以
怀慰为辅国将军、齐郡太守。至郡，修城郭，安集居人，
不受礼谒。”

《萧思话传》：“思话子惠开琛，字彦瑜，惠开从子也。少明
悟，有才辩，起家齐太学博士。时王俭当朝，琛年少，未
为俭所识，负其才气。候俭宴于乐游，乃著虎皮靴，策
桃枝杖，直造俭坐。俭与语大悦。”

《柳元景传》：元景弟子世隆，世隆次子惔，好学，工制文，
尤晓音律，少与长兄悦齐名。王俭谓人曰：“柳氏二龙，
可谓一日千里。”俭为尚书左仆射，尝造世隆宅，世隆
谓为诣己，徘徊久之，及至门，唯求悦及惔，遣谓世隆
曰：贤子俱有盛才，一日见顾，今故报礼，若仍相造，似
非本意，恐年少窥人。

《刘𤩽传》：𤩽姿状纤小，儒业冠于当时，都下士子贵游，
莫不下席受业，当世推其大儒，以比古之曹郑。性谦
率，不以高名自居之。诣于人，唯一门生持胡床随后，
主人未通，便坐门待答。住在檀桥，瓦屋数间，上皆穿
漏，学徒敬慕，不敢指斥，呼为“清溪焉。竟陵王子良亲
往修谒。”

《梁书范云传》：云尝侍䜩，高祖谓临川王宏、鄱阳王恢
曰：“我与范尚书少亲善，汝宜代我呼范为兄。”二王下
席拜，与云同车，还尚书省。

《南史何之元传》：之元好学有才思，累迁信义令。其宗
人敬容位望隆重，频顾访之元终不造焉。或问其故，
之元曰：“昔楚人得宠于观起，有马者皆亡。夫德薄任
隆，必近覆败，吾恐不获其利而招其祸。”识者以是称
之。

《王昙首传》：昙首元孙承，性简贵，有风格。右卫朱异当
朝用事，每休下车马填门。有魏郡申英者，门寒才俊，
好危言高论，以忤权右。尝指异门曰：“此中辐辏皆为
利往，能不至者，唯大小王东阳耳。”小东阳即承弟幼
也。时唯承兄弟及褚翔不至异门，世并称之。

《孔休源传》：“休源，会稽山阴人，州举秀才。梁台建，与南
阳刘之遴同为太学博士，当时以为美选。休源初到
都，寓于宗人少府孔登，曾以祠事入庙，侍中范云，一
与相遇，深加褒赏。后云命驾到少府，登便拂筵整带，
谓当诣己，备水陆之品。云驻著，命休源。及至，命取其
常膳，止有赤仓米饭，蒸鲍鱼。云食休源食，不举主人”
之馔，高谈尽日，同载还家，登深以为愧。尚书令沈约，
当朝贵显，轩盖盈门，休源或时后来，必虚襟引接，处
之坐右，商略文义。其为通人所推如此。

《何思澄传》：“思澄，东海郯人也。少勤学工文。天监十五
年，敕太子詹事徐勉举学士入华林，撰遍略。勉举思
澄、顾协、刘杳、王子云、锺屿等五人以应选，八年乃书
成，合七百卷。思澄重交结，分书与诸宾朋校定，而终
日造谒。每宿昔作名一束，晓便命驾，朝贤无不悉狎，
狎处即命食，有人方之娄护，欣然当之。投晚还家，所”
赍名必尽。

《谢览传》：“梁武平建邺，朝士王亮、王莹等数人揖，自馀
皆拜。览时年二十馀，为太子舍人，亦长揖而已。”
《梁书诸葛璩传》：“江祀荐璩于明帝曰：璩安贫守道，说
礼敦诗，未尝投刺邦宰，曳裾府寺。”

《北史寇赞传》：赞拜南雍州刺史，进爵河南公。初，赞未
贵，尝从相者唐文相，文曰：“君额上黑子入帻，位当至
方伯封公。”及其贵也，文以百姓礼拜谒，乃赐文坐，赐
衣服良马。

《魏书任城王澄传》：“澄子顺，起家为给事中。时尚书令
高肇，帝舅，权重天下，人士望尘拜伏。顺曾怀刺诣肇门，门者以其年少，答云：‘在坐大有贵客，不肯为通。顺
叱之曰：‘任城王儿，可是贱也’！及见，直往登床，捧手抗
礼，王公先达，莫不怪慑。而顺辞吐傲然，若无所睹。肇
谓众宾曰：‘此儿豪气尚尔，况其父乎’？及出，肇加敬送’”
之。澄闻之大怒，杖之数十。寻除给事黄门侍郎。时领
军元义威势尢盛，凡有迁授，莫不造门谢谒。顺拜表
而已，曾不诣义。义谓顺曰：“卿何谓聊不见我？”顺正色
曰：“天子富于《春秋》，委政宗辅，叔父宜以至公为心。举
士报国，如何卖恩责人，私谢也。”

《裴叔业传》：“叔业兄子粲，封舒县子。高阳王雍曾以事
属粲，粲不从，雍甚为恨。后粲修谒，雍含怒待之。粲神
情闲迈，举止抑扬，雍不觉解颜。时仆射高肇，势倾一
时，朝士见者，咸望尘拜谒，粲候肇，唯长揖而已。”
《北齐书神武帝纪》：“神武自晋阳出滏口，路逢参朱荣
妻北乡公主自洛阳来，马三百匹，尽夺之。兆闻自追
神武”至襄垣，漳水暴长，桥坏。神武隔水拜曰：“借公主
马，备山东盗耳。”

《杨愔传》：“神武至信都，愔遂投刺辕门，便蒙引见，署行
台郎中。”

《崔季舒传》：崔暹尝于朝堂屏人拜之曰：“暹若得仆射，
皆叔父之恩。”其权重如此。

《北史薛辩传》：辩五世孙端，端从祖弟湖，湖孙孝通，曾
与诸人同诣晋祠，皆屈膝尽礼，孝通独捧手不拜，顾
而言曰：“此乃诸侯之国，去吾何远，恭而非礼，将为神
笑。”拜者惭焉。

《李元忠传》：齐神武东出，元忠乘露车载素筝，浊酒奉
迎。神武闻其酒客，未即见之，元忠下车独坐酌酒擘
脯食之，谓门者曰：“本言公招延隽杰，今闻国士到门
不能吐哺，辍洗其人可知还我，刺勿复通也。”门者以
告，神武遽见之。

《慕容俨传》：俨迁五城太守，见东雍州刺史潘相乐，长
揖而已。丞尉已下，数罹其罪，乃谓俨曰：“府君少为群
下屈节。”俨攘袂曰：“吾状貌如此，行望人拜，岂可拜人？”
《齐渔阳王绍信传》：绍信，文襄第六子也，行过渔阳，与
大富人锺长命同床坐，太守郑道盖来谒，长命欲起，
绍信不听曰：“此何物小人，主人公为起。”

《李义深传》：“义深弟幼廉，和士开权重，百寮尽倾，幼廉
高揖而已。”

《梁昕传》：“昕从参朱天光征讨，拜右将军。周文帝迎魏
孝武，军次雍州，昕以三辅望族上谒周文见昕容貌
瓌玮，深赏异之。”
《房法寿传》：“法寿曾孙豹，迁乐陵太守，齐灭，遂还本乡，
丘园自养，频被征命，固辞以疾。每牧守初临，必遣致
礼，官佐邑宰皆投刺申敬。”

《韩禽传》：“开皇初，文帝潜有吞江南志，拜禽庐州总管，
大举伐陈，以禽为先锋，进攻姑孰，半日而拔，次于新
林，江南父老素闻其威信，来谒军门，昼夜不绝。”
《韦孝宽传》：“孝宽兄子艺，拜齐州刺史，迁营州总管。艺
容貌瓌玮，每蕃人参谒，必整仪卫，盛服以见之。独坐
满一榻，蕃人畏惧，莫敢仰视。”

《虬髯客传》：司空杨素守西京，每公卿入言，宾客上谒，
未尝不踞床而见。一日，卫公李靖以布衣上谒，献奇
策，素亦踞见。

《唐书刘武周传》：武周称疾卧家，豪杰往候谒，遂椎牛
纵酒，大言曰：“盗贼方起，众又饥，官粟红腐于仓，谁能
与我共取之？”诸恶少年皆愿从。

《陈希烈传》：“群司要职悉走林甫之门，台省为空。希烈
虽坐府，卒无入谒，谒亦无所言，以为常。”

《剧谈录》：李邺侯策蹇驴入洛，至中桥南，遇大尹避道。
所乘驴忽惊逸而走，径入窦庭芝所居，与仆者共造
其门，俄有人出来云：“此是分司窦员外宅，所失驴收
在马厩，请客入座，员外尝愿修谒。”

《唐书宋璟传》：尝宴朝堂，二张，列卿三品，璟阶六品，居
下坐。易之谄事璟，虚位，揖曰：“公第一人，何下坐？”璟曰：
“才劣品卑，卿谓第一，何耶？”会有丧，告满入朝，公卿以
次谒通礼意，易之后至，促步前，璟举笏却揖唯唯。故
积怨，常欲中伤。

《唐国史补》：崔颢有美名，李邕欲一见，开馆待之。及颢
至，献文，首章曰：“十五嫁王昌。”邕叱起曰：“小子无礼。”乃
不接之。

《本事诗》。开元末，宰相李适之疏直坦夷，时誉甚美。李
林甫恶之，排诬罢免。朝客来，虽知无罪，谒问甚稀。适
之意愤，日饮醇酣，且为诗曰：“避贤初罢相，乐圣且衔
杯。为问门前客，今朝几个来？”林甫愈怒，终遂不免。
干𦠆子郎中李丹典濠州，萧复处士寄家楚州白田，
闻丹之义，来谒之，且无佣保，棹小舟，唯领一丱岁女
僮。时方寒，衣复单敝，女僮尢甚，坐于客次。女僮门外
求火燎手，且持其靴去。客吏忽云：“郎中屈处士。”复即
芒𪨗而入，丹揖之坐，略话平素。复忽悟，足礼之阙，矍
然乃起曰：“某为饥冻所迫，高堂慈母处分，令入关投
亲知，无奴仆，有一小女僮，便令将随参谒。”朝至此，僮𫘤恐惧公衙失所在。客吏已通，取靴不得去就疏脱，
唯惶悚而已。丹曰：“‘靴与履皆一时之礼。古者解袜登
席，即徒跣以为礼。靴始自赵武灵王，又有何典据？此
不足介君子怀，但请述所求意’。遂留从容。复颐旨趋，
乃云：‘足下相才，他日必领重事’。于是遣使于白田，馈
遗复母甚厚，又饯复以马匹束帛。复后竟为相。”
《唐书·李愬传》：“入蔡州，裴度至”，愬，以櫜键见请，度以宰
相礼受谒，蔡人耸观。

《耕馀》博览卢杞，遇冯盛于涂，各携一囊，杞发盛囊有
墨一枚，杞大笑，盛正色曰：“天峰煤和针，鱼脑入金谿
子手中，录《离骚》古本，比公日提绫文，刺三百，为名利
奴，顾当孰胜？”已而摉杞囊，果是三百刺。
《唐书·李德裕传》：德裕拜中书门下平章事。故事，丞郎
诣宰相，须少间乃敢通，郎官非公事不敢谒。李宗闵
时，往往通宾客。李听为太子太傅，招所善载酒集宗
闵阁，酣醉乃去。至德裕，则喻御史：“有以事见宰相，必
先白台乃听。”凡罢朝，繇龙尾道趋出。遂无辄至阁者。
《冯定传》：定字介夫，伟仪观，与宿齐名，人方汉二冯。于
𬱖素善之。𬱖在襄阳，定徒步上谒，吏不肯白，乃亟去。
𬱖闻，斥吏归钱五十万。及诸境，定返其遗，以书让𬱖
不下，士𬱖大惭。
《剧谈录》：元和中，进士李贺善为歌篇，韩文公深所知
重，于缙绅之间，每加延誉，由此声华藉甚。时元相国
稹年老，以明经擢第，亦攻篇什，常愿交结贺。一日执
贽造门，贺览刺不容，遽令仆者谓曰：“明经擢第，何事
来看李贺？”相国无复致情，惭愤而退。

《云溪友议》：“方雕云为白太傅所知，后游涪州，累为阍
人。艰阻，为诗以献卢尚书弘宣。范阳公怒阍者而礼
方生焉。诗曰：‘荷衣拭泪几回穿，欲谒朱门抵上天。不
是尚书轻下客，山家无物与三权’。”

《全唐诗话》：白乐天未冠，以文谒顾况。况睹姓名，熟视
曰：“长安米贵，居大不易。”乃卷卷读其《芳草诗》，至“野火
烧不尽，春风吹又生”，叹曰：“吾谓斯文遂绝，今复得子
矣。前言戏之耳。”

牛僧孺始至京，置琴书灞浐间，先以所业谒韩文公、
皇甫员外。二公披卷，卷首有《说乐》二章，未阅其词，遽
曰：“且以拍板为什么？”对曰：“乐句。”二公相顾大喜，曰：“期
高文必矣。”公因谋所居，二公良久曰：“可于客户坊税
一庙院。”公如所教。二公复诲之曰：“某日可游青龙寺。”
薄暮而归。二公其日联镳至彼，因大书其门曰：“韩愈、
皇甫湜同谒几官先辈不遇。”翌日，辇毂名士咸往观
焉，奇章之名，由是赫然矣。或云：僧孺登第，与同辈登
政事堂，宰相曰：“扫厅奉候。”

李播以郎中兴蕲州，有李生携诗谒之。播曰：“此吾未
第时行卷也。”李曰：“顷于京师书肆百钱得此。游江淮
间二十馀年，欲幸见惠。”播遂与之，因问“何往。”曰：“江陵
谒卢尚书。”播曰：“公又错也。卢是某亲表。”李惭𢙀失次，
进曰：“诚若郎中之言，与荆南表文一时乞取。”再拜而
出。

刘义，节士也。少放肆，为侠酋，因酒杀人亡命。会赦出，
更折节读书，能为歌诗。然恃故时所负，不能俛仰贵
人。闻韩愈接天下士，步谒之。作《冰柱》《雪车》二诗，出卢
孟右。樊宗师见，为独拜。后以争语不能下宾客，因持
愈金数斤去，曰：“此谀墓中人得耳，不若与刘君为寿。”
愈不能止。归齐鲁，不知所终。

《顺宗实录》：令狐峘为吉州刺史，齐映除江西观察，过
吉州，峘自以前辈，怀怏怏，不以刺史礼见，入谒从容
步进，不袜𩠐属戎器，映以为恨。去至府，奏峘举前刺
史过失，鞫不得真无政事，不宜临郡，贬衢州别驾。
《全唐诗话》：刘鲁风江南投谒，所知颇为典客所阻，因
赋一绝曰：“万卷书生刘鲁风，烟波万里谒文翁。无钱
乞与韩知客，名纸毛生不肯通。”

自正元后，唐文甚振，以文学科第为一时之荣。及其
弊也，士子豪气骂吻，游诸侯门，诸侯望而畏之。如刘
鲁风、姚喦杰、柳棠胡曾之徒，其文皆不足取。余故载
之者，以见当时诸侯争取誉于文士，此盖外重内轻
之牙糵。如李益者，一时文宗犹曰：“感恩知有地，不上
望京楼。”其后如李山甫辈，以一名一第之失，至挟方
“镇，劫宰辅”，则又有甚焉者矣。一篇一韵，初若虚文，而
治乱之萌系焉。余以是知其不可忽也。

《唐书襄邑恭王神符传》：“神符五世孙李从晦，杨收方
布衣，进谒。从晦一见如雅识，待以公辅，后果为宰相。”
《李训传》：“每进见佗宰相备位，天子倾意，宦官卫兵皆
慑惮迎拜。”

摭言平曾谒华州李相，不遇，吟曰：“老夫三日门前立，
珠箔银屏昼不开。诗卷却抛书袋里，譬如闲看华山
来。”

李义山重九日谒令狐相不见，题诗屏风而去，诗曰：
“曾共山公把酒卮，霜天白菊正离披。十年泉下无消
息，九日尊前有所思。莫学汉臣栽苜蓿，还同楚客咏
江蓠。郎君官贵施行马，东阁无因更重窥《卢氏杂说》：“裴德融讳皋，值高锴知举，入试，主司曰：‘伊
讳皋，某某下就试，与及第，困一生事。后除屯田员外
郎，卢简求’”为右丞，裴与除郎官一人同参。到宅，右丞
先屈前一人入，从容多时。前人启云：“某与新除屯田
裴员外同祗候。”右丞裴员外在门外多时，卢遽使驱
使官传语曰：“员外是何人，下及第？偶有事，不得奉见。”
裴仓皇失错，骑前人马出门去。

《云溪友议》：“雍：陶员外，蜀川人也。上第后，稍薄于亲党。
其舅云安刘敬之罢举归三峡，素事篇章，让陶不寄
书曰：‘山近衡阳虽少雁，水连巴蜀岂无鱼’？陶得书愧
赧，方有狐首之思。后为简州牧，自比之谢宣城、柳吴
兴也。宾至则折挫之，阍者亦怠，投贽者稀得见焉。忽
有冯道明下第请谒，云：‘与员外故旧’。阍者以报。及引”
进，陶诃曰：“与公昧平生，何言相识？”道明曰：“诵员外之
言，仰员外之德，《诗集》中日得相见，何乃昧平生也！”遂
吟曰：“立当青草人先见，行近白莲鱼未知。”又曰：“江声
秋入寺，雨气夜侵楼。”又曰：“闭门宾到常推病，满院花
开不似贫。”陶闻吟欣狎，待道明如曩昔之交。君子谓
雍君矜诗而好媚，冯子匪艺而求知，其两违之。《文园》
岂尚耶。

《北梦琐言》：古之制字，卷纸题名姓号曰“名纸。”大中年，
薛保逊为举场，头角人皆体仿，方作门状。洎后仍以
所怀列于启事，随启诣公相门，号为“门状。”门启虽繁
于名纸，各便于时也。书云“谨祗候起居郎某官”，即是
起居在前，某官在后。至今颠倒，无人改更矣。有朝廷
改之，亦美事也。

蜀中庾传昌舍人，始为永和府判官，文才敏赡，伤于
冗杂。因候相国张公有故，未及见，庾怒而归，草一启
事，仅数千字，授于谒者，拂袖而去。

唐进士曹唐《游仙诗》，才情缥缈，岳阳李远员外每吟
其诗而思其人。一日曹往谒之，李倒屣而迎。曹生人
质充伟，李戏之曰：“昔者未睹标仪，将谓可乘鸾鹤。此
际拜见，安知壮水牛亦恐不胜其载。”时人闻而笑之。
皮日休曾谒归融尚书不见，因撰《夹蛇龟赋》，讥其不
出头也。

诗人方干，亦吴人也。王龟大夫重之，既延入内，乃连
下两拜，亚相安详以答之。未起间，方又致一拜，时号
“方三拜”也。

《十国春秋？前蜀卢延让传》：延让凡三十五举，方登第。
所业诗，有“狗触店门开”及“饥猫临鼠穴，嚵犬舐鱼砧”
句，甚为张濬、成汭所赏。及高祖时，复以诗语巧合擢
用，延让告人曰：“平生投谒公卿，不意得力于猫儿狗
子。”闻者大噱。